Jakob Fuglsang, Alex Rasmussen og Michael Mørkøv var de største favoritter ved DM i enkeltstart for herrer. Men Rasmus Quaade fra Team Concordia snød dem alle og vandt overraskende DM-guldet. Rasmus Quaade kom ind over stregen i fantomtiden 47,49 minutter, og det var lige akkurat et sekund hurtigere end Jakob Fuglsang. Mads Christensen snuppede bronzen. Alex Rasmussen endte blot som nummer fire på enkeltstarten, mens Mørkøv blev femmer, 52 sekunder efter Quaade. Efter at Rasmus Quaade kom i mål, kollapsede han kort efter målstregen, fik et varmetæppe over sig, og første flere minutter senere kom han til hægterne igen. Da Jakob Fuglsang som den sidste mand kørte ind over målstregen, løb Rasmus Quaades kæreste hen og gav DM-vinderen et kys. Rasmus Quaade vandt sidste år U/23-DM, så selv om det var en overraskelse, at han også kunne vinde blandt de bedste, så har han før vist sin hurtighed i kampen mod uret. En af DM's store skuffelser var Alex Rasmussen, som endte helt uden for medaljerækken. Tempospecialisten fra HTC-Highroad blev nummer to på Giro d'Italias afsluttende enkeltstart for en måned siden, men torsdag var han hele 49 sekunder efter Quaade. Heller ikke sidste års DM-vinder på enkeltstarten, Jakob Fuglsang, kan være andet end skuffet. Trods en sprint på de sidste meter kunne Leopard Trek-rytteren ikke indhente det tabte, og så kan et sekund nok føles som verdens undergang. Enkeltstarten var 40 kilometer lang og sluttede i Nyborg.
Rasmus Quaade fra Team Concordia Vesthimmerland skabte den helte store overraskelse ved DM i enkeltstart. Quaade gav alle favoritterne baghjul.